Måndag 10. august heisa Bømlo kommune regnbogeflagget på rådhuset, for å markera si støtte til paraden Storapride i nabokommunen Stord.

Partiet Dei Kristne (PDK) svara med å melda kommunen til politiet. Dei meinte flaggheisinga braut med flagglova – og fekk støtte frå Sør-Vest politidistrikt.

No har andre krefter kasta seg inn i flaggdebatten på Bømlo. Måndag morgon var fleire stader i Svortland sentrum kledd i prideflagg.

– Eg skulle køyra mannen min til jobb og kom køyrande over Svortland. Då var sentrum pepra med regnbogeflagg, seier Marthe Karine Sønstabø Halleraker.

SENTRUM: Slik såg det ut i sentrum av Svortland måndag morgon. Fleire butikkar hadde òg hengt opp flagg etter oppmoding frå ukjende initiativtakarar. Foto: Marthe Karine Sønstabø Halleraker

«Tapetserte» sentrum

Ho følgde medieoppslaga og flaggdebatten førre veke med interesse, og gler seg over «motsvaret».

– Ein kunne ha møtt politimeldinga med krangling og kjefting, men eg meiner ein stille protest som dette er langt meir positiv.

MOR OG DOTTER: Marthe Karine Sønstabø Halleraker og dottera Carine Sønstabø Halleraker fotografert framfor eit av flagga på Svortland. – Eg har smilt i heile dag, seier Sønstabø Halleraker. Foto: Privat

Det var Bømlo-ordførar Odd Harald Hovland (Ap) som fremja forslaget om å heisa pride-flagget.

Ordføraren er likevel ikkje overtydd om at flaggmarkeringa er den rette måten å reagera på. Han fryktar det vil forverra debattklimaet.

– Først og fremst kjenner eg ikkje bakgrunnen eller kven som står bak, så det gjer det vanskeleg å kommentera. Men eg er usikker på om dette skapar eit betre rom for debatt.

– Kva tenker du på då?

– Det kan kanskje føra til negative reaksjonar i enkelte miljø. Det blir vel fort ein reaksjon på at temaet får unødvendig mykje fokus. Då me gjorde vedtaket, var det for å markera at Bømlo ynskjer alle grupper som har vore marginaliserte velkomne.

AKSJON: «Bli med og støtt ordføraren og kommunestyret i avgjerda om å flagge med regnbogeflagget og samstundes vise at Bømlo er ein kommune for alle», står det på plakaten som er delt ut. Foto: Privat

Ukjende delte ut flagg og plakatar

Verken ordføraren eller Halleraker veit kven som står bak aksjonen. Men tysdag fortalde Human-Etisk Forbund at den var arrangert av dei.

Ifølge Halleraker har personar lagt ut flagg og plakatar framfor butikkar på Svortland natt til måndag.

Silje Høgberg, tilsett i frisørsalongen Spirit frisør, hengde gladeleg opp flagget. I skrivet blir innbyggarane oppmoda til å henga opp prideflagg for å støtta kommunen.

– Det gjorde eg sjølvsagt. Eg håpar også at dei andre butikkane her har gjort det same, seier Høgberg, som heller ikkje kjenner bakgrunnen for aksjonen.

INGEN KOMMENTAR: Lars-Kåre Katla, toppkandidat for Partiet Dei Kristne (PDK) på Bømlo, ønskjer ikkje kommentera flaggaksjonen på Svortland. – Eg har rett og slett ikkje lyst å kommentera dette. Foto: Marte Rommetveit / NRK

PDK-topp vil ikkje kommentera

Lars-Kåre Katla, PDK-toppen som melde kommunen, er forsiktig med å gi nokon kommentar til flaggaksjonen.

Han deler ordføraren sine bekymringar for kva ein slik aksjon kan gjera med debattklimaet.

– Kva tenker du om at di politimelding av kommunen kan ha medverka til at prideflagget no får endå meir merksemd?

– Eg har rett og slett ikkje lyst å kommentera dette. Me har uttalt oss klart og tydeleg om kvar me står i denne saka.